ລັດຈໍເຈຍ ປະຫານຊີວິດ ນັກໂທດຍິງ ຄົນທຳອິດ ໃນຮອບ 70 ປີ
ຄອບຄົວຂອງ ນາງ Kelly Gissendaner ໄດ້ຮ້ອງຂໍ ໃຫ້ອະໄພຍະໂທດ ແກ່ນາງ ທີ່ຖືກຕັດສິນວ່າ ມີຄວາມຜິດ ຍ້ອນສົມຮູ້ຮ່ວມຄິດ ຄາ​ດຕະກຳສາມີ​ ຮ່ວມ​ກັບຊາຍຊູ້​​.
ຜູ້ຍິງຄົນນຶ່ງ ທີ່ໄດ້ຖືກຕັດສິນວ່າ ມີຄວາມຜິດໃນການຄາດຕະກຳ ສາມີຂອງນາງເມື່ອ ປີ 1997 ໄດ້ຖືກປະຫານຊີວິດແລ້ວຢູ່ໃນລັດ Georgia ທີ່ຕັ້ງຢູ່ທາງພາກຕາເວັນອອກສຽງໃຕ້ຂອງສະຫະລັດ ເຖິງແມ່ນວ່າ ໄດ້ມີການເຄື່ອນໄຫວທາງດ້ານກົດໝາຍຕ່າງໆ ໃນນາທີສຸດທ້າຍ ແລະ ການຂໍຮ້ອງເປັນສ່ວນຕົວ ໂດຍພະສັນຕະ ປາປາ Francis ເພື່ອຂໍໃຫ້ຍົກເວັ້ນ ໂທດປະຫານຕໍ່ນາງກໍຕາມ ນາງ Kelly Gissendaner ເສຍຊີວິດ ດ້ວຍ ການສັກຢາໃສ່ເສັ້ນ ປະສາດ ໃນຕອນເຊົ້າໆ ຂອງວັນພຸດມື້ນີ້ ຢູ່ທີ່ຄຸກນອກນະຄອນ Atlanta ຊຶ່ງເປັນນະຄອນຫລວງຂອງລັດຈໍເຈຍ ນາງ Gissendaner ອາຍຸ 47 ປີ ເປັນ ນັກໂທດຍິງ ທີ່ລໍຖ້າການປະຫານຊີວິດຂອງລັດດັ່ງກ່າວພຽງຄົນດຽວແລະເປັນຄົນທຳອິດ ທີ່ໄດ້ຖືກປະຫານຊີວິດ ໂດຍລັດຈໍເຈຍ ນັບຕັ້ງແຕ່ ປີ 1945 ເປັນຕົ້ນມາ ນາງ Gissendaner ໃນເບື້ອງຕົ້ນ ໄດ້ຖືກກຳນົດ ໃຫ້ປະຫານຊີວິດ ເມື່ອຕອນຄ່ຳ ວັນອັງ ຄານວານນີ້ ແຕ່ມັນໄດ້ມີການເລື່ອນເວລາອອກໄປໃນຂະນະທີ່ບັນດາທະນາຍຄວາມຂອງ ນາງ ໄດ້ຍື່ນຄຳຮ້ອງກັບທາງລັດ ແລະສານລັດຖະບານກາງ ເພື່ອຂໍໃຫ້ໂຈະການປະຫານ ລວມທັງການ ຂໍຮ້ອງສາມເທື່ອໄປຍັງສານສູງສຸດຂອງສະຫະລັດແຕ່ບໍ່ປະສົບຜົນ ສຳເລັດ ພະສັງຄະລາດ Carlos Maria Vigano ຊຶ່ງເປັນຜູ້ຕາງໜ້າ ທາງການທູດຂອງພະສັນຕະ ປາປາ ໄດ້ສົ່ງຈົດໝາຍໄປຫາຄະນະໃຫ້ອະໄພຍະໂທດ ແລະ ຄະນະຄວບຄຸມການປະພຶດ ຂອງລັດ Georgia ໃນນາມພະສັນຕະປາປາ Francis ທີ່ຂໍໃຫ້ຄະນະດັ່ງກ່າວ ຜ່ອນໂທດ ຂອງນາງ Gissendaner  ຄະນະດັ່ງກ່າວເປັນອົງກອນທາງ ດ້ານກົດໝາຍພຽງອັນດຽວ ໃນລັດ Georgia ທີ່ອະນຸຍາດໃຫ້ ພິຈາລະນາການຜ່ອນຜັນ ໂທດຕ່າງໆ ນາງ Gissendaner ໄດ້ຖືກຕັດສິນວ່າ ມີຄວາມຜິດ ໃນການວາງແຜນສົມຮູ້ຮ່ວມຄິດຄາດ ຕະກຳສາມີຂອງນາງພ້ອມກັນກັບຊູ້ຮັກຂອງນາງທ້າວ Gregory Owen ຜູ້ທີ່ໄດ້ລົງມືແທງ ສາມີຂອງນາງຈົນຕາຍ